VENDIM
Nr. 120, datë 11.5.2021

MBI NJË NDRYSHIM NË VENDIMIN E BORDIT TË ERE-s NR. 15, DATË 31.1.2019, “MBI LICENCIMIN NË AKTIVITETIN E TRANSMETIMIT TË GAZIT NATYROR TË ‘TRANS ADRIATIC PIPELINE AG ALBANIA’, E REGJISTRUAR PRANË QKB-së SI DEGË E SHOQËRISË SË HUAJ AKSIONARE (SHA), ‘TRANS ADRIATIC PIPELINE AG’”

Në mbështetje të nenit 4, pika 50 dhe të nenit 35, të ligjit nr. 102/2015, “Për sektorin e gazit natyror”, të ndryshuar; të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 3, pika 1, germa “a” dhe të nenit 113, të “Kodit të Procedurave Administrative të Republikës së Shqipërisë”, të miratuar me ligjin nr. 8485, datë 12.5.1999, të ndryshuar; të nenit 9, pika 1, germa “e”, “iv”, të “Rregullores për procedurat dhe afatet për dhënien, modifikimin, transferimin, ose heqjen e licencave në sektorin e gazit natyror”, të miratuar me vendimin e Bordit të ERE-s nr. 97, datë 4.7.2017; të nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016; Bordi i Entit Rregullator të Energjisë (ERE), në mbledhjen e tij të datës 11.5.2021, pasi shqyrtoi relacionin me nr. 68/2 prot., datë 5.5.2021, të përgatitur nga Drejtoria e Licencimit, Autorizimeve dhe Mbikëqyrjes, si dhe Drejtoria e Gazit Natyror,
konstatoi se:
- Me vendimin nr. 15, datë 31.1.2019, Bordi i ERE-s ka vendosur:
“1. Të licencojë në aktivitetin e transmetimit të gazit natyror ‘Trans Adriatic Pipeline AG Albania’, e regjistruar pranë Qendrës Kombëtare të Biznesit (QKB) si Degë e shoqërisë së huaj aksionare (sh.a.), ‘Trans Adriatic Pipeline AG’, për një afat 25-vjeçar, nga data e fillimit të operimit.
2. Jo më vonë se 12 muaj nga fillimi i operimit të gazsjellësit, shoqëria të paraqesë në ERE dokumentacionin e plotë, që tregon titujt e pronësisë mbi asetet që ka për të kryer funksionet ose plotësuar detyrimet nën licencën e kërkuar në territorin e Shqipërisë.
3. Në rastin e mospërmbushjes së këtij kushti nga ana e subjektit, ERE rezervon të drejtën e rishikimit të këtij vendimi.
4. Drejtoria e Licencimit dhe Monitorimit të Tregut të njoftojë palët e interesuara për vendimin e Bordit të ERE-s.”.
- Me shkresën e protokolluar në ERE me nr. 21/67 prot., datë 9.12.2020, shoqëria “Trans Adriatic Pipeline Albania” (TAP AG Albania) ka bërë një përditësim në kuadër të përmbushjes së kushteve të vendimit të Bordit të ERE-s nr. 15, datë 31.1.2019, dhe ka depozituar në shqip dhe anglisht një certifikatë sigurimi për shoqërinë “TAP AG Albania”, me afat 1-vjeçar, nga data 15.11.2020 deri në datën 15.11.2021. Po ashtu, shoqëria ka shpjeguar se “TAP AG Albania” përjashtohet nga detyrimi për të raportuar, për një plan 10-vjeçar zhvillimi të mirëmbajtjes së rrjetit.
- Nga konstatimet e vendimit nr. 15/2019, për sa i përket përmbushjes nga ana e shoqërisë “TAP AG Albania” të kërkesave të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit natyror”, në lidhje me certifikatën e sigurimit, neni 9, pika 1, germa “e”, “iv”, rezulton se kjo pikë është plotësuar nga shoqëria “TAP AG Albania” gjatë procesit të licencimit.
- Duke marrë në konsideratë se vetë dokumenti ka përcaktuar një afat vlefshmërie prej një viti, atëherë, në përfundim të vlefshmërisë së tij, duhet të vijohet me depozitimin e një certifikate sigurimi të re me afatet respektive.

- Në këtë kuadër, shoqëria ka përcjellë në ERE dhe certifikatën e sigurimit me një afat vlefshmërie 1-vjeçar, deri më 15.11.2021, për rrjedhojë vlerësohet që në vendimin nr. 15/2019, të shtohet kushti që shoqëria të përcjellë në mënyrë periodike në ERE certifikatën e sigurimit, të rinovuar.
- ERE iu drejtua shoqërisë “TAP AG Albania” me shkresën nr. 502 prot., datë 31.3.2021, ku përveç argumentimit dhe propozimit për sa më sipër, i kërkoi që të paraqesë në ERE komentet apo objeksionet e saj të mundshme, për sa propozuar për t’u shtuar si kusht periodik në vendimin e Bordit të ERE-s nr. 15, datë 31.1.2019. 
- Në përgjigje, me shkresën e protokolluar në ERE me nr. 596 prot., datë 15.4.2021, shoqëria “TAP AG Albania” është shprehur se mirëkupton nevojën e ERE-s për të nisur procesin e ndryshimit të licencës së transmetimit, lidhur me detyrimet e TAP-it për dorëzimin e certifikatave (policave) të sigurimit në mënyrë periodike, sipas përcaktimeve ligjore në fuqi.
- Në nenin 113, të Kodit të Procedurave Administrative të Republikës së Shqipërisë, është parashikuar kompetenca e organit publik për të ndryshuar kryesisht një akt të nxjerrë nga vetë ai, duke respektuar formën e kërkuar për aktin e ri.
Për gjithë sa më sipër, Bordi i ERE-s

VENDOSI:

1. Në vendimin e Bordit të ERE-s nr. 15, datë 31.1.2019, pas pikës 2, të shtohet pika 2/1 me këtë përmbajtje:
“2.1 Shoqëria “TAP AG Albania” të përcjellë periodikisht në ERE certifikatën (policën) e sigurimit, pas rinovimit të saj, sipas kërkesave të nenit 9, pika 1, germa “e”, “iv”, të “Rregullores për procedurat dhe afatet për dhënien, modifikimin, transferimin, ose heqjen e licencave në sektorin e gazit natyror”, miratuar me vendimin e Bordit të ERE-s nr. 97, datë 4.7.2017.”.
2. Drejtoria e Licencimit, Autorizimeve dhe Mbikëqyrjes të njoftojë shoqërinë “TAP AG Albania” për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

